1. august 2019

**105-års jubilæum på Tradium Mariagerfjord**

**I dag, 1. august, har Bente Skjølstrup og Asger Nielsen 40-års jubilæum på Tradium Mariagerfjord. Samme dag har Kirsten Hartvigsen også 25-års jubilæum.**

**Internationalt udsyn**

Handelsoverlærer Bente Skjølstrup indledte sin karriere som erhvervssproglærer i København, men flyttede i 1983 til Hadsund og blev lærer på handelsskolen i Hobro. Hun nåede således også et år i Skibsgade, inden hun flyttede med ud på den nybyggede skole på Kirketoften. Bente underviser i engelsk på HHX, EUX og EUD, og har tidligere også undervist i tysk på HG. Bente var i mange år international koordinator, og har sammen med engelskkollega Kirsten Hartvigsen gennem mange år kørt et udvekslingsprogram med en skole i Kostelec i Tjekkiet. Bente er tillidsrepræsentant for kollegerne organiseret i Uddannelsesforbundet. Bente er en flittig motionsløber, og er ikke bleg for en 10-kilometer-tur i Rold Skov ligesom det krævende Etapeløb Bornholm også er prøvet af. Da familien Skjølstrups sønner var hjemmeboende, var Bente meget aktiv i Hadsund Roklub, hvor den ene søn var eliteroer. Nu nydes fritiden i høj grad sammen med husbonden i sommerhuset i Skagen.

**En bred karriere**

Handelsoverlærer Asger Nielsen har været på Tradium Mariagerfjord i samtlige 40 år. Han har taget rejsen med fra handelsskolen i Skibsgade i Hobro, hvor der nu er medborgerhus. Han var med til indvielsen af handelsskolen på Kirketoften 7 i 1984, og han kan redegøre for alle etaper af udbygningen sidenhen. Asger underviser fortrinsvis i afsætning, innovation og markedskommunikation, og han har undervist på en bred vifte af uddannelser inden for det merkantile område, herunder HHX, EUX, EUD, HG, International sælger, skoleperioder for detailassistenter og for kontorassistenter ved revisorer og ejendomsmæglere. I de senere år har alle 7. klasser på Søndre Skole og Rosendalskolen mødt Asger som projektleder på et ugelangt innovativt byudviklingsprojekt, hvor folkeskolerne og handelsgymnasiet har samarbejdet, og hvor gymnasieelever har været assistenter. Når Asger ikke er at finde i klasseværelset, møder man ham ofte i Security i Aalborg Lufthavn, hvor han bijobber. Fritiden deles med hustru, børn og børnebørn. Og så har han på sin bopæl i Gedsted en mægtig have, der også skal passes.

**Engageret i arbejdsmiljø**

Lektor Kirsten Hartvigsen har arbejdet på handelsgymnasiet i Hobro hele sit 25-årige arbejdsliv. Oprindeligt var hun etfagskandidat i engelsk, men hun har siden bygget et sidefag i samfundsfag på sin uddannelse. Ved siden af handelsgymnasiet underviser Kirsten på Erhvervsakademi Dania, som ligger på samme adresse. Her lærer hun de studerende kulturforståelse og forhandling på engelsk. Hun var sammen med Bente Skjølstrup international koordinator gennem mange år og har taget eleverne med på utallige studieture. Kirsten er arbejdsmiljørepræsentant og meget engageret i både kollegernes og elevernes velbefindende. Også Kirsten er løbeglad og hun tager gerne en tur omkring søerne i Silkeborg, hvor hun bor med familien og sin hund.

**Kontakt**

Anette Skovlykke Nielsen

Afdelingschef

[ani@Tradium.dk](mailto:ani@Tradium.dk)

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 460 medarbejdere og underviser 2.900 årselever på syv adresser i Randers, Hobro og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk